b'\n_START_ARTICLE_\n\xc4\x8crni lepotec\n_START_SECTION_\nVsebina\n_START_PARAGRAPH_\nRoman se za\xc4\x8dne z Lepot\xc4\x8devim pripovedovanjem, ko je \xc5\xbeivel z materjo in sorojenci \xc5\xberebi\xc4\x8dki na angle\xc5\xa1ki farmi v 19. stoletju v \xc4\x8dasu vladanja kraljice Viktorije. Takrat so bili konji edini na\xc4\x8din transporta ljudi.\xc2\xa0Roman je napisan v prvi osebi ednine z avtobiografskimi spomini iz \xc5\xbeivljenja glavnega junaka. Njegov gospodar Grey je dobro skrbel za svoje konje. \xc4\x8crni lepotec se je z opazovanjem okolice \xc5\xbee zgodaj nau\xc4\x8dil, da je konj \xc4\x8dlovekov najbolj\xc5\xa1i prijatelj, ali pa najve\xc4\x8dji sovra\xc5\xbenik. Zgodnje otro\xc5\xa1tvo je pre\xc5\xbeivel idili\xc4\x8dno; obdan s skrbnimi ljudmi, ki so lepo skrbeli za svoje \xc5\xbeivali. Poleg tega se je zavedal, da vsi konji niso bili dele\xc5\xbeni vsega tega, kar je njemu bilo dano v zgodnjem otro\xc5\xa1tvu. _NEWLINE_Po sre\xc4\x8dnem otro\xc5\xa1tvu pri gospodarju Greyu so \xc4\x8crnega lepotca poslali v Birtwick Park, kjer je glavni junak pre\xc5\xbeivel najsre\xc4\x8dnej\xc5\xa1a leta svojega \xc5\xbeivljenja. Zanj je skrbel John Manly. Tam se je \xc4\x8crni lepotec spoprijateljil z ostalimi konji na posestvu. Njegova dobra prijatelja sta postala dobrodu\xc5\xa1en konj Veseljak in prijazna, a ognjevita kobila Jeznoritka.\xc2\xa0 _NEWLINE_Vendar Lepot\xc4\x8devo \xc5\xbeivljenje ni bilo samo veselo in sre\xc4\x8dno, saj je pogosto sre\xc4\x8deval druge konje, ki se jim ni dobro godilo. Eden izmed pomembnej\xc5\xa1ih dogodkov, ki so se pripetili v Lepot\xc4\x8devem \xc5\xbeivljenju, je po\xc5\xbear, ki je zajel konjski hlev. Pri tem je ravnal pogumno in s svojo prisotnostjo pomagal pri re\xc5\xa1evanju ostalim konjem iz gore\xc4\x8dega hleva. Njegov pogum se je pokazal tudi ko je \xc5\xa1el po zdravnika v oddaljeni kraj in s tem dejanjem re\xc5\xa1il \xc5\xbeivljenje gospodarjevi \xc5\xbeeni. Na \xc5\xbealost se je z boleznijo gospe Gordon kon\xc4\x8dalo Lepot\xc4\x8devo sre\xc4\x8dno \xc5\xbeivljenje v Birtwicku. Gospodar Gordon je moral prodati svoje posestvo in tudi svoje konje. Od tega dogodka dalje je postalo Lepot\xc4\x8devo \xc5\xbeivljenje te\xc5\xbeko in mu\xc4\x8dno, saj je bil dele\xc5\xbeen slabega ravnanja s strani \xc5\xa1tevilnih lastnikov. Med drugim ga je neke no\xc4\x8di pijani lastnik konjar tako gnal, da je \xc4\x8crni lepotec grdo padel in mu prizadejal hude brazgotine, ki so lepega konja, ki je vlekel ko\xc4\x8dije, spremenile v konja za najem, kar pomeni, da je konj nazadoval po konjski hierarhiji.\xc2\xa0 _NEWLINE_Ko so \xc4\x8crnega lepotca prodali v London fijakarju Jerry Bakerju, je sprva izgledalo, da je za lepo \xc5\xbeivljenje konja \xc5\xa1e upanje. Jerry in \xc4\x8crni lepotec sta se dobra razumela, konj je kljub trdemu delu lastnika imel rad. Bolezen pa je spet spremenila konjevo usodo. Po Jerryjevi te\xc5\xbeki bolezni, se je fijakar preselil na de\xc5\xbeelo in \xc4\x8crnega lepotca so ponovno doletili nesramni in brezsr\xc4\x8dni lastniki, ki so konja gnali do konca njegovih zmo\xc5\xbenosti. Nekega dne je \xc4\x8crni lepotec sre\xc4\x8dal svojo staro prijateljico Jeznoritko, ki se ji tudi ni godilo ni\xc4\x8d dobrega, saj so z njo tako kruto ravnali, da je umrla. _NEWLINE_Tudi \xc4\x8crnemu lepotcu je smrt gledala v o\xc4\x8di, saj je bil huje po\xc5\xa1kodovan. Re\xc5\xa1il ga je konjski zdravnik, ki je menil, da ga lahko re\xc5\xa1i in proda. Lepotca je kupil prijazen kmet in njegov vnuk, ki je lepo skrbel zanj, da si je opomogel. Nazadnje so \xc4\x8crnega lepotca prodali dru\xc5\xbeini, ki ga je prepoznala kot konja gospoda Gordona. Konec romana je sre\xc4\x8den, saj je za \xc4\x8crnega lepotca lepo poskrbljeno. Pri tem u\xc5\xbeiva upokojen\xc5\xa1ko \xc5\xbeivljenje in tako se pripovedovanje konja zaklju\xc4\x8di.\xc2\xa0\n_START_SECTION_\nPripovedna tehnika in zgodovinska podlaga\n_START_PARAGRAPH_\nAnna Sewell je v romanu uporabila antropomorfizem. Konji v romanu premi\xc5\xa1ljujejo, do\xc5\xbeivljajo \xc4\x8dustva, imajo zna\xc4\x8daj. Prav tako izra\xc5\xbeajo ljubezen in zvestobo kot ljudje. _NEWLINE_Roman se zavzema za bolj\xc5\xa1e ravnanje s konji v dobi vladanja kraljice Viktorije (vladala je med letoma 1837 in 1901). Z uporabo prvoosebnega pripovedovalca s konjeve perspektive bralci dobimo vpogled v trpljenje konjev, ki jim jih je prizadejal \xc4\x8dlovek. Pripovedovalec natan\xc4\x8dno opisuje predmete, ki \xc5\xbeivalim ustvarjajo bole\xc4\x8dino, in sicer konjske vajeti in pla\xc5\xa1nice. Namen mo\xc4\x8dno zategnjenih konjskih vajeti je bil visoko dvignjena konjska glava, kar je bilo v takratnem \xc4\x8dasu moderno, a je konjem povzro\xc4\x8dalo bole\xc4\x8dine v vratu, jeziku in \xc4\x8deljusti, pri tem pa so krvaveli iz gobca. Uporaba pla\xc5\xa1nic pono\xc4\x8di je botrovala k ve\xc4\x8djemu \xc5\xa1tevilu nesre\xc4\x8d, zaradi o\xc5\xbejega vidnega polja konjev. Poleg teh dveh pripomo\xc4\x8dkov se avtorica v delu dotika postopka rezanja konjskih repov, kar z dana\xc5\xa1njega vidika spada k mu\xc4\x8denju \xc5\xbeivali.\xc2\xa0Kmalu po objavi tega romana so prepovedali uporabo nevarnih konjskih vajeti, kar nakazuje velik vpliv romana na bralstvo.'